Universis presentes litteras inspecturis, nos magister Galterus Forestarii officialis curie Eduensis pro domino archiepiscopo Lugdunensi, sede Eduensi vacante, notum facimus quod cum viri venerabiles Clarambaudus decanus et capitulum Eduense nobis duo plastra sua, sita in claustro Eduensi, inedeficata et sibi et ecclesie eorumdem infructuosa, et que, propter defectum solutionis census impositi, in manu sua posuerant, tanquam commissa, videlicet plastrum quod vulgaliter plastrum Faudeti [nuncupatur], contiguum muris civitatis Eduensis ex una parte et vie publice per quam itur a domo que fuit quondam domini Guillermi de Logiis, militis, defuncti, ad fontem de Chauffaudo, et aliud plastrum quod vulgaliter appellatur plastrum dicte Garniete contiguum dicto plastro Faudeti ex una parte et dicte vie publice ex altera, eorumdem ecclesie utilitate considerata, nobis et nostris in perpetuum dederunt, tradiderunt et concesserunt a nobis et nostris in perpetuum tenenda, habenda et pacifice possidenda, videlicet dictum plastrum Faudeti pro quatuor denariis et dictum plastrum Garniete pro duodecim denariis Viennensium ex annuo censu, nos pro nobis et nostris dicta plastra pro tempore possidentibus et tenentibus cum omni melioratione et edificio inibi faciendis promittimus et tenemur bona fide et per stipulationem sollempnem reddere et solvere ipsis decano et capitulo vel mandato eorumdem dictum censum semel in anno, in festo beati Symphoriani annuatim, et propter istam donationem et causam predictam, nos remisimus et remittimus ipsis decano et capitulo et eorum ecclesie in perpetuum tres denarios censuales quos habebamus super coaclas vel latrinas domus magistri Philippi quondam canonici Eduensis, dicti de Luxovio, que sita est in claustro Eduensi, dedimusque et damus ipsis decano et capitulo et eorum ecclesie duos denarios censuales quos eis et eorum ecclesie assidemus et assignamus perpetuo super quamdam ochiam nostram sitam subtus muros civitatis Eduensis juxta portam per quam itur a fonte Chaffaudi apud Sanctam Anasthasiam, promittentes bona fide, etc. Datum et actum Edue, anno Domini millesimo ducentesimo octogesimo secundo, mense aprili.